Verohallinto luovuttaa Kaakkois-Suomen TE-toimistolle tiedot kohdejoukosta. Luovutettaviin tietoihin kuuluu kohdejoukon tunnistetiedot eli yrityksen nimi sekä yritys- ja yhteisötunnus. Lisäksi Verohallinto luovuttaa verotusta varten ilmoitetut yrityksen yhteystiedot, tiedot kunkin yrityksen toimialasta, kotipaikasta, yrittäjäasemassa olevista henkilöistä henkilötunnuksineen ja arvonlisäveroa varten ilmoitetusta liikevaihdosta vuodelta 2021. Verohallinnolla on oikeus luovuttaa tiedot salassapitosäännösten estämättä.
Kokeilun toteuttamisessa hyödynnetään tulorekisteristä saatavia palkkatietoja. Oikeusrekisterikeskus voi luovuttaa tiedot tuen myöntämisen esteenä olevista ulkomaisen työvoiman luvattomaan käyttöön liittyvistä seuraamuksista. Tuen myöntämisessä ja maksamisessa voidaan hyödyntää myös työ- ja elinkeinotoimiston asiakastietojärjestelmän tietoja.
Kokeilua koskevat tiedot muodostavat kokeilurekisterin, jonka rekisterinpitäjinä Kaakkois-Suomen TE-toimisto ja KEHA-keskus yhdessä toimivat. Rekisteriin sisältyy henkilötietoja, joiden osalta tulee noudattaa yleistä tietosuoja-asetusta (Euroopan parlamentin ja neuvoston asetus (EU) 2016/679) ja tietosuojalakia (1050/2018). Kokeilurekisteriin kerättyä tietoa hyödynnetään rekrytointituen myöntämis-, maksamis- ja takaisinperintätehtävissä sekä kokeilun jälkeen kokeilun tulosten arvioinnissa.